ઉત્તર : થોડાં વર્ષો પહેલાં ‘ગીત-સંગીત’ નામની પુસ્તિકા બીજા ધોરણમાં ચાલતી. આજની મને ખબર નથી. તેમાં નાનાં નાનાં જોડકણાં અને બ્લેક એન્ડ વ્હાઈટ ચિત્રો હતાં. તેમાં એક જોડકણું હતું. -‘એક હતી ડોશી, જાત્રાની હોંશી.’ અમે એ જોડકણું વાંચતાં ત્યારે અમારો બે-અઢી વર્ષનો કેદાર કહેતો કે ‘ડોશી ન કહેવાય; માજી કહેવાય.’ – આ વાચિક-વિવેક બાળકો માટેનાં પુસ્તકોમાં લક્ષમાં રાખવા જેવો છે.- પછી તે ડોશી નાળિયેરની કાચલીમાં બેસીને જાત્રા કરવા જાય છે. તે કલ્પના એને બહુ ગમતી. પણ પછી તે હોડી ઊંધી વળી જાય છે એનું ચિત્ર હતું કે પાણીમાં ડોશી ડૂબી રહ્યાં છે અને તેમના બે પગ માત્ર ઉપર દેખાય છે. તે કહેતો કે ‘મને આ ચિત્ર નથી ગમતું. મને આપણાં દાદીમા ડૂબી જતાં હોય એવું લાગે છે.’ – આ લક્ષમાં લેવા જેવું છે કે બાળકોનાં પુસ્તકોમાં કરુણ ચિત્રો કે કરુણ વાતો નહીં હોવી જોઈએ.